KIRJALLINEN KYSYMYS E-1702/99 esittäjä(t): Raffaele Costa (PPE-DE) komissiolle. Vuoden 2000 talousarvioesitys ‐ yhteisön henkilöstömenot.



Virallinen lehti nro 225 E , 08/08/2000 s. 0008 - 0008



KIRJALLINEN KYSYMYS E-1702/99 esittäjä(t): Raffaele Costa (PPE-DE) komissiolle (29. syyskuuta 1999) Aihe: Vuoden 2000 talousarvioesitys yhteisön henkilöstömenot Vuonna 1998 talousarvion alamomentti yhteisön henkilöstömenot käsitti 1 641 555 000 ecua (3 100 miljardia Italian liiraa). Mistä syystä vuoden 2000 talousarviossa suunnitellaan käytettäväksi vielä 202 miljoonaa euroa enemmän (noin 400 miljardia Italian liiraa), jolloin menot kasvavat 3 100 miljardista 3 500 miljardiin Italian liiraan? Voiko komissio kertoa, millä aloilla kasvu tapahtuu sekä antaa niistä selvityksen ottaen huomioon Prodin kaavaileman tiukan ohjelman, jonka mukaan komission tulisi pikemminkin pysyä vuoden 1998 budjetin rajoissa? Michaele Schreyerin komission puolesta antama yhteinen täydentävä vastaus kirjallisiin kysymyksiin E-1702/99, E-1703/99 ja E-1706/99 (20. tammikuuta 2000) Osaston A-1 määrärahojen lisääminen (toimielimen henkilöstömenot), jota komissio on pyytänyt vuoden 2000 alustavassa talousarvioesityksessä vuonna 1998 toteutuneisiin määrärahoihin verrattuna, selittyy erityisesti seuraavilla seikoilla: - kaikkien toimielinten eläkkeellä olevien entisten virkamiesten eläkkeisiin varattujen määrärahojen (luku A-19) kasvu 101 miljoonalla eurolla. Kasvu selittyy eläkkeellä olevien entisten virkamiesten määrän kasvulla sekä eläkkeiden keskimääräisten kustannusten kasvulla. Viimeksi mainittuun ovat vaikuttaneet äskettäin eläkkeelle jääneiden aiempaa pidempi työura ja korjauskertoimien mukauttaminen eri jäsenvaltioiden elinkustannusten kasvun vuoksi, - palkkojen mukautus neuvoston vuosien 1998 ja 1999 joulukuussa tekemillä sekä vuoden 2000 joulukuussa tehtävällä päätöksellä (yhteensä + 5,3 %), - euron ja Belgian frangin kiinteään valuuttakurssiin perustuva Belgian frangimääräisten kustannusten kasvu 1,1 prosentilla vuoden 1999 talousarvioon verrattuna, - virkamiesten ja väliaikaisten toimihenkilöiden nettomäärän kasvu vuonna 1998 (+ 270) ja vuonna 1999 (+ 103) sekä täyden vuoden vaikutus (määrärahat ensimmäisen vuoden kuudelle kuukaudelle). Suhteessa vuoden 1998 toteutumisasteeseen osaston A-3 (toimielimen suorittamista erikoistehtävistä aiheutuvat menot) määrärahat, joita komissio oli pyytänyt vuoden 2000 alustavassa talousarvioesityksessä kasvavat 8,4 prosenttia (20,7 miljoonaa euroa) seuraavista syistä: - momentin A-327 (Eurooppa-koulut) määrärahojen kasvu 27,3 prosentilla (26,6 miljoonaa euroa), jossa on noin 20 prosenttia lisäystä vuoteen 1999 verrattuna. Tämä johtuu siitä, että sen opettajat katsotaan komennuksella oleviksi, ja kaikille 1. syyskuuta 2000 yhdeksän vuotta palveluksessa olleille maksetaan erorahaa. Samoin siihen vaikuttaa täyden vuoden soveltaminen ja kolmannen Eurooppa-koulun avaaminen Brysseliin syyskuussa 1999, - muihin osaston A-3 kohtiin pyydettyjen määrärahojen vähentyminen 4 prosentilla (5,9 miljoonaa euroa) vuoden 1998 toteutukseen verrattuna. Osaston A-6 (Euroopan yhteisön edustustojen henkilöstö- ja hallintomenot) menojen kehitys johtuu erityisesti ulkomaanedustuksen uudelleenjärjestelyistä, eli edustustoverkoston laajentamisesta nykyisiä poliittisia painopistealueita palvelemaan. Kehitys jatkuu vuosina 1999 ja 2000 budjettivallan käyttäjän vahvistamien ja komission omaksumien suuntaviivojen mukaisesti. Vuoden 1998 talousarvion toteutukseen verrattuna komission vuoden 2000 alustavassa talousarvioesityksessä pyytämien määrärahojen määrä kasvaa 10,2 prosentilla (21,2 miljoonaa euroa) seuraavista syistä: - toimien siirtäminen päätoimipaikasta ulkomaanedustukseen, jotta niiden ulkoisten toimien yhteisöohjelmien hallinnointi tehostuisi, ja tätä kautta edustustoissa olevien paikkojen määrän nousu 644:stä 693:een (+ 7,6 %), - kiinteistömenojen kasvu toisaalta dollarimääräisten vuokrien takia ja toisaalta rakennusten turvallisuutta ja kunnostamista koskevan monivuotisen ohjelman vuoksi, - edustustoissa työskentelevien virkamiesten urakierron kustannukset, - henkilöstökoulutuksen uudet toimet, - tietokoneohjelma, jolla taataan edustustojen laitteistojen yhteensopivuus päätoimipaikan laitteistojen kanssa. Osaston A-7 (lisähenkilöstöstä ja hajautetusta hallinnosta aiheutuvat menot) määrärahat, joita komissio on pyytänyt vuoden 2000 alustavassa talousarvioesityksessä, vastaavat kokonaisuudessaan vuoden 1999 tasoa. Määrän kasvu 12,4 prosentilla (23,2 miljoonaa euroa) vuoden 1998 toteutukseen verrattuna johtuu seuraavista syistä: - virkamiesten matkapäivärahojen mukauttaminen (edellisen kerran tarkistettu 1991) ja komission kansallisten asiantuntijoiden oleskelukorvausten mukauttaminen vuonna 1999 (täyden vuoden vaikutus 6,7 miljoonaa euroa), - konferenssi- ja kongressimenojen siirto parlamentin päätöksellä B-osasta A-osan osastoon A-7 (17 miljoonaa euroa).